**ระเบียบ ก.บ.ศป.****ว่าด้วยการปฏิบัติงานในวันหยุดราชการเพื่อเร่งรัดคดีของศาลปกครอง** **พ.ศ. 2564** โดยที่มีปริมาณคดีเข้าสู่การพิจารณาของศาลปกครองเป็นจํานวนมาก แม้ศาลปกครองจะเร่งพิจารณาคดี และบริหารจัดการให้ตุลาการและบุคลากรของศาลเร่งรัดการทํางานจนเกินมาตรฐานปริมาณงานที่ได้กําหนดไว้แล้วก็ตาม แต่ก็ยังคงมีคดีคั่งค้างอยู่เป็นจํานวนมาก ซึ่งหากไม่มีการปรับปรุงแก้ไขนอกจากจะทําให้ประชาชนได้รับการอํานวยความยุติธรรมที่ล่าช้าแล้ว ยังกระทบต่อความเชื่อมั่นในกระบวนการยุติธรรมทางปกครอง อีกทั้งยังมีข้อสังเกตของคณะกรรมาธิการวิสามัญพิจารณาร่างพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ..) พ.ศ. .... ของวุฒิสภาและคณะกรรมาธิการเต็มสภาว่า ขอให้ศาลปกครองสูงสุดบริหารจัดการคดีโดยเร่งรัดคดีที่ค้างพิจารณาให้เสร็จไปโดยเร็ว ในกรณีที่ศาลปกครองสูงสุดมีจํานวนคดีค้างพิจารณาและคดีที่จะเกิดขึ้นในอนาคตเป็นจํานวนมาก เห็นควรให้มีระเบียบอื่นที่กําหนดค่าตอบแทนการปฏิบัติงานนอกเวลาราชการเพิ่มเติมเพื่อให้คดีเสร็จไปโดยเร็ว และระเบียบเกี่ยวกับเงินค่าตอบแทนพิเศษรวมทั้งสิทธิและประโยชน์อื่นที่จะออกตามมาตรา ๔๑/๘ (๘) ควรมีเนื้อหาและกลไกที่จะช่วยส่งเสริมและสนับสนุนให้ศาลปกครองสามารถพิจารณาพิพากษาคดีให้แล้วเสร็จโดยเร็ว ทั้งนี้ โดยสอดคล้องกับหน่วยงานอื่นในกระบวนการยุติธรรมที่ปฏิบัติงานในลักษณะเดียวกันได้กําหนดไว้ด้วย กรณีจึงมีความจําเป็นต้องมีระเบียบ ก.บ.ศป. ว่าด้วยการปฏิบัติงานในวันหยุดราชการเพื่อเร่งรัดคดีของศาลปกครองเพื่อเป็นมาตรการส่งเสริม จูงใจให้บุคลากรของศาลปกครองมาปฏิบัติงานในวันหยุดราชการเพื่อเร่งรัดการพิจารณาคดีให้เสร็จโดยเร็วยิ่งขึ้นอาศัยอํานาจตามความในมาตรา ๔๑/๘ (๘) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๑๔) พ.ศ. ๒๕๖๔ ก.บ.ศป. จึงออกระเบียบไว้ ดังต่อไปนี้ข้อ ๑ ระเบียบนี้เรียกว่า "ระเบียบ ก.บ.ศป. ว่าด้วยการปฏิบัติงานในวันหยุดราชการเพื่อเร่งรัดคดีของศาลปกครอง พ.ศ. ๒๕๖๔"ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ บรรดาระเบียบ ข้อบังคับ ประกาศและคําสั่งอื่นใดในส่วนที่มีกําหนดไว้แล้วในระเบียบนี้หรือซึ่งขัดหรือแย้งกับระเบียบนี้ ให้ใช้ระเบียบนี้แทนข้อ ๔ ในระเบียบนี้"ข้าราชการ" หมายความว่า ข้าราชการตุลาการศาลปกครองข้าราชการฝ่ายศาลปกครอง พนักงานราชการศาลปกครอง และลูกจ้างสํานักงานศาลปกครอง"ตุลาการ" หมายความว่า ตุลาการศาลปกครอง"วันหยุดราชการ" หมายความว่า วันหยุดราชการตามที่ ก.บ.ศป. ประกาศกําหนด"เงินค่าตอบแทนพิเศษ" หมายความว่า เงินค่าตอบแทนพิเศษการปฏิบัติงานในวันหยุดราชการตามระเบียบนี้ข้อ ๕ ในกรณีที่ศาลปกครองสูงสุดหรือศาลปกครองชั้นต้น ศาลใดมีคดีคั่งค้างพิจารณาเป็นจํานวนมากเกินกว่าจํานวนที่ ก.บ.ศป. กําหนด เมื่อคิดเฉลี่ยตามจํานวนคดีค้างต่อตุลาการหนึ่งคนในศาลนั้น ณ วันสิ้นปีปฏิทินที่ผ่านมา และประธานศาลปกครองสูงสุดเห็นควรเร่งรัดการพิจารณาคดีโดยการปฏิบัติงานในวันหยุดราชการ ให้ประธานศาลปกครองสูงสุดพิจารณามีคําสั่งให้สํานักงานศาลปกครองจัดทําโครงการปฏิบัติงานในวันหยุดราชการของศาลปกครองสูงสุดหรือศาลปกครองชั้นต้นศาลนั้นขึ้นข้อ ๖ โครงการปฏิบัติงานในวันหยุดราชการตามข้อ ๕ ให้จัดทําตามรอบปีงบประมาณและในระหว่างการดําเนินการอาจมีการแก้ไขเปลี่ยนแปลงโครงการได้โครงการปฏิบัติงานในวันหยุดราชการต้องมีรายละเอียดของโครงการและแนวทางในการดําเนินการตามโครงการเกี่ยวกับเป้าหมายจํานวนคดีที่จะแล้วเสร็จตามโครงการ ผลการปฏิบัติงานประจําขั้นต่ําที่ผู้เข้าร่วมโครงการต้องมีตามประกาศประธานศาลปกครองสูงสุด ผลการปฏิบัติงานในวันหยุดราชการขั้นต่ําที่จะมีสิทธิได้รับเงินค่าตอบแทนพิเศษ กรอบวงเงินงบประมาณที่จะต้องใช้เงื่อนไขอื่นนอกจากที่กําหนดไว้แล้วในระเบียบนี้เกี่ยวกับการได้รับเงินค่าตอบแทนพิเศษ จํานวนวันที่มีสิทธิได้รับเงินค่าตอบแทนพิเศษในแต่ละเดือนซึ่งต้องไม่เกินเดือนละ ๔ วัน การตรวจสอบและการประเมินผล รวมทั้งระยะเวลาดําเนินโครงการซึ่งต้องเริ่มต้นและสิ้นสุดในปีงบประมาณนั้น ๆ ข้อ ๗ ให้ ก.บ.ศป. มีอํานาจพิจารณาให้ความเห็นชอบโครงการปฏิบัติงานในวันหยุดราชการของศาลปกครองสูงสุดหรือศาลปกครองชั้นต้นแต่ละศาล รวมทั้งการแก้ไขเปลี่ยนแปลงโครงการระหว่างปีงบประมาณด้วยในการพิจารณาของ ก.บ.ศป. ตามวรรคหนึ่ง ให้ ก.บ.ศป. พิจารณาโดยคํานึงถึงปริมาณคดีที่ค้างความจําเป็นในการเร่งรัดคดี ผลงานที่คาดว่าจะได้ และกรอบวงเงินงบประมาณที่จะใช้ในแต่ละโครงการประกอบด้วย ข้อ ๘ ข้าราชการซึ่งมาปฏิบัติราชการในวันหยุดราชการตามโครงการปฏิบัติงานในวันหยุดราชการมีสิทธิได้รับเงินค่าตอบแทนพิเศษเป็นรายวันตามวันที่มาปฏิบัติงาน ในอัตรา ดังต่อไปนี้ (๑) ตุลาการศาลปกครองสูงสุด วันละ ๔,๕๐๐ บาท(๒) ตุลาการศาลปกครองชั้นต้น วันละ ๓,๕๐๐ บาท(๓) พนักงานคดีปกครอง วันละ ๑,๕๐๐ บาท(๔) ข้าราชการฝ่ายศาลปกครองอื่น พนักงานราชการศาลปกครอง และลูกจ้างสํานักงานศาลปกครอง วันละ ๑,๐๐๐ บาท ข้อ ๙ ให้ประธานศาลปกครองสูงสุดหรืออธิบดีศาลปกครองชั้นต้น สําหรับตุลาการและผู้อํานวยการสํานักหรือผู้อํานวยการสํานักงานศาล โดยความเห็นชอบของตุลาการที่เกี่ยวข้องสําหรับข้าราชการอื่น แล้วแต่กรณี เป็นผู้มีอํานาจอนุมัติให้ข้าราชการมาปฏิบัติงานในวันหยุดราชการตามระเบียบนี้ ในการพิจารณาอนุมัติ ให้ผู้มีอํานาจตามวรรคหนึ่งคํานึงถึงความจําเป็น ประโยชน์ของทางราชการและประชาชน รวมทั้งความเหมาะสมของผู้ปฏิบัติงานต่องานที่ต้องการเร่งรัด ประกอบด้วยข้อ ๑๐ การควบคุมดูแลการปฏิบัติงานในวันหยุดราชการ ให้ปฏิบัติ ดังนี้(๑) กรณีมีผู้ปฏิบัติงานในวันหยุดราชการร่วมกันหลายคนให้ผู้ปฏิบัติงานคนใดคนหนึ่งเป็นผู้รับรองการปฏิบัติงาน หากเป็นการปฏิบัติงานเพียงลําพังคนเดียวให้ผู้ปฏิบัติงานนั้นเป็นผู้รับรอง(๒) ให้ผู้ปฏิบัติงานในวันหยุดราชการรายงานผลการปฏิบัติงานในวันหยุดราชการในแต่ละเดือนต่อผู้มีอํานาจอนุมัติ ภายในวันที่ ๑๐ ของเดือนถัดไปข้อ ๑๑ ในการปฏิบัติงานในวันหยุดราชการตามโครงการปฏิบัติงานในวันหยุดราชการ ข้าราชการผู้ใดมีสิทธิได้รับเงินค่าตอบแทนหรือสิทธิประโยชน์อื่นใดตามระเบียบอื่นในช่วงเวลาเดียวกันให้งดเบิกเงินค่าตอบแทนหรือสิทธิประโยชน์อื่นดังกล่าวข้อ ๑๒ หลักฐานการจ่ายเงินค่าตอบแทนพิเศษแก่ข้าราชการซึ่งมาปฏิบัติงานในวันหยุดราชการให้เป็นไปตามที่สํานักงานศาลปกครองกําหนดข้อ ๑๓ วิธีการเบิกจ่าย ให้ปฏิบัติตามระเบียบ ก.บ.ศป. ว่าด้วยการเงินข้อ ๑๔ ให้ ก.บ.ศป. มีอํานาจตีความและวินิจฉัยปัญหาเกี่ยวกับการปฏิบัติตามระเบียบนี้ข้อ ๑๕ ให้ประธานกรรมการบริหารศาลปกครองเป็นผู้รักษาการตามระเบียบนี้ และมีอํานาจออกประกาศ คําสั่ง หลักเกณฑ์และวิธีการเพื่อประโยชน์ในการปฏิบัติตามระเบียบนี้ ผู้มีอํานาจลงนาม ประกาศ ณ วันที่ ๑๖ สิงหาคม พ.ศ. ๒๕๖๔ นายปิยะ ปะตังทา ประธานศาลปกครองสูงสุด ประธานกรรมการบริหารศาลปกครอง